# เอกสาร 11

**เรื่อง การตรวจสอบและจัดเตรียมความพร้อมในการดำเนินการตามแผนงาน/
 โครงการของส่วนราชการและหน่วยงานของรัฐ**

 ตามที่ได้ยืนยันมติคณะรัฐมนตรี (21 มีนาคม 2560) เกี่ยวกับเรื่อง การพิจารณาและตรวจสอบความพร้อมในการดำเนินการตามแผนงาน/โครงการของส่วนราชการและการตรวจสอบข้อมูลผู้ละทิ้งงานราชการ มาเพื่อทราบ ความละเอียดแจ้งแล้ว นั้น

 ในคราวประชุมคณะรัฐมนตรีเมื่อวันที่ 20 พฤศจิกายน 2561 คณะรัฐมนตรีพิจารณาเห็นว่า เพื่อให้แผนงาน/โครงการต่าง ๆ ของส่วนราชการและหน่วยงานของรัฐสามารดำเนินการได้อย่างบรรลุผล เป็นไปตามเป้าหมายและกรอบระยะเวลาที่กำหนดไว้ รวมทั้งสอดคล้องกับเจตนารมณ์ของพระราชบัญญัติวิธีการงบประมาณ พ.ศ. 2561 ซึ่งมีผลใช้บังคับแล้วเมื่อวันที่ 12 พฤศจิกายน 2561 ที่ต้องการให้เกิดประสิทธิภาพและความคุ้มค่าในการใช้จ่ายงบประมาณของประเทศฯ ยิ่งขึ้น จึงมีมติให้ส่วนราชการและหน่วยงานของรัฐทุกแห่งถือปฏิบัติตามมติคณะรัฐมนตรีเมื่อวันที่ 21 มีนาคม 2560 (เรื่อง การพิจารณาและตรวจสอบความพร้อมในการดำเนินการตามแผนงาน/โครงการของส่วนราชการ และการตรวจสอบข้อมูลผู้ละทิ้งงานราชการอย่างเคร่งครัดว่า ในชั้นการริเริ่มแผนงาน/โครงการ ให้ส่วนราชการและหน่วยงานของรัฐเจ้าของแผนงาน/โครงการดำเนินการตามแผนงาน/โครงการนั้น ๆ อย่างละเอียดรอบคอบ ให้ถูกต้องครบถ้วนในทุกมิติก่อน เช่น ความพร้อมทางกายภาพของที่ตั้งโครงการ สภาพภูมิศาสตร์ กรรมสิทธิ์ครอบครอง โครงสร้างพื้นฐานต่าง ๆ ที่เกี่ยวข้อง แบบรูปรายการ ที่เหมาะสม เป็นต้น ทั้งนี้ ให้พิจารณาให้ครอบคลุมถึงความพร้อมและความถูกต้องในกรณีที่ต้องมีการขอใช้ประโยชน์ในที่ดิน/พื้นที่ป่า รวมทั้งในกรณีที่ต้องมีการจัดหาพัสดุก็ให้มีการตรวจสอบและพิจารณากำหนดรายละเอียดต่าง ๆ ที่เกี่ยวข้องไว้ให้ชัดเจนล่วงหน้า เพื่อให้พร้อมสำหรับการดำเนินการตามกระบวนจัดหาพัสดุดังกล่าวได้อย่างถูกต้องรวดเร็ว และไม่เป็นอุปสรรค ทำให้แผนงาน/โครงการดังกล่าวเกิดความชะงักล่าช้า
จึงให้ส่วนราชการ รัฐวิสาหกิจ และหน่วยงานอื่นของรัฐทราบและถือปฏิบัติต่อไป.

\*\*\*\*\*\*\*\*\*\*\*\*\*\*\*\*